b'\n_START_ARTICLE_\nBelgias representantkammer\n_START_SECTION_\nOppgaver\n_START_PARAGRAPH_\nRepresentantkammeret er det f\xc3\xb8derale Belgias lovgivende makt. Senatet kan foresl\xc3\xa5 endringer i lovene, men Representantkammeret har likevel det avgj\xc3\xb8rende ord i saker som gjelder alminnelige lover. I saker om endringer av Grunnloven er imidlertid de to kamrene likestilte. Dette inneb\xc3\xa6rer blant annet at det ved grunnlovsendringer kreves to tredjedels flertall i begge kamre.  _NEWLINE_Regjeringen m\xc3\xa5 for \xc3\xa5 overleve forholde seg til Representantkammeret, og kan kastes gjennom et mistillitsforslag. Det er Representantkammeret som vedtar det f\xc3\xb8derale budsjettet.\n_START_SECTION_\nSpr\xc3\xa5kgrupper\n_START_PARAGRAPH_\nRepresentantkammeret er inndelt i spr\xc3\xa5kgrupper: den nederlandske spr\xc3\xa5kgruppe og den franske spr\xc3\xa5kgruppe. Belgias tyske minoritet henregnes til den franske spr\xc3\xa5kgruppen. I motsetning til det som gjelder for Senatet er ikke fordelingen av de 150 representantene p\xc3\xa5 det to spr\xc3\xa5kgruppene bestemt i Grunnloven, men varierer etter hvert valg. Spr\xc3\xa5kgruppene har imidlertid en selvstendig rolle n\xc3\xa5r det skal vedtas bestemte lover med s\xc3\xa6rlig betydning for landets befolkningsgrupper. Vedtaket krever da ikke bare to tredels flertall i hele Kammeret, men ogs\xc3\xa5 flertall i hver av de to spr\xc3\xa5kgruppene.'